“Modimolle-monster”: hoe hy vasgetrek isJohan Kotze, die "Modimolle-monster". Foto verskaf deur die SAPD Die soektog na die twee mans wat vir ŉ gruwelike aanval op ŉ vrou in Modimolle aangekla word duur voort, het Limpopo polisie Donderdag gesê. “Ons het inligting. Ons weet waar hulle hulself min of meer bevind, speurders is op hulle spoor,” het brigadier Hangwani Mulaudzi gesê. “Hulle is iewers in die republiek [van Suid-Afrika], ons wil nie te veel sê nie,” het hy gesê. Die twee word gesoek in verband met die aanval wat Johan Kotze glo op sy vervreemde vrou gereël het. Kotze, 50, het na bewering drie mans, wat glo sy werkers was, met ŉ geweer gedwing om aan die aanval deel te neem. Hy word ook op die moord van sy stiefseun aangekla nadat hy hom glo in die kop en bors geskiet het. Een van die drie werkers, ŉ 42-jarige man, is Woensdag in Makapanstad naby Hammanskraal, noord van Pretoria, in hegtenis geneem. Kotze sal na verwagting Vrydag in die landdroshof in Modimolle verskyn. Kotze was vir ŉ week lank voortvlugtend en is Woensdag by ŉ vriend se huis in Modimolle in hegtenis geneem. Hy het die polisie vir ŉ week lank ontwyk terwyl hy in sy voertuig in die bos buite Modimolle in Limpopo gebly het, luidens berigte Donderdag. Terwyl ŉ nasionale en internasionale mensejag van stapel gestuur is, het Kotze net buite die dorp in Limpopo waar die vermeende aanval plaasgevind het, weggekruip. Polisie het ŉ foto van hom ná die aanval op 4 Januarie uitgestuur. Surinda du Preez, ŉ inwoner van Modimolle, het Dinsdagaand rondgery in ŉ poging om haar kleuters aan die slaap te maak, en het toe sy wit Toyota Fortuner gewaar. “Ek het by ŉ stopstraat stilgehou toe ek ŉ wit Toyota Fortuner met Vrystaatse nommerplate gewaar het. Ek was dadelik op my hoede, maar ek was bang en het aanhou ry,” het sy aan The Star verduidelik. Sy het haarself egter oortuig dat dit Kotze was en het begin rondry om hom te soek. Sy het die voertuig toe in ŉ winkelsentrum se parkeerarea sien staan en hom binnekant gesien waar hy koeldrank, water en twee blikkies blikkiesvleis gekoop het. “Ek was yskoud. Ek kon nie beweeg of asem haal nie. Ek het net na hom gestaar en toe paniekerig geword.” Sy het weggejaag en die polisie in kennis gestel. Haar eggenoot Anton en haar swaer, Werner du Preez, het terselfdertyd die gemeenskapsforum polisielede in kennis gestel. Die twee mans het begin om die 4×4-roetes buite Modimolle te fynkam en het Kotze se sportnutsvoertuig gewaar waar dit in ŉ boom vasgejaag het. Polisie-helikopters is toe ontplooi om na Kotze te soek. Die polisie was oortuig dat hy te voet rondhardloop. Beeld het Woensdagoggend berig dat Kotze toe na die huis van een van sy vriende in Modimolle, Dirk van der Merwe, gegaan het. “Ek het my gat afgeskrik,” het van der Merwe gesê. “Al wat hy vir my gesê het, is: “Ons moet praat.” Van der Merwe het gesê dat hy gaan koffie maak, maar hy het die polisie gekontak en só die weeklange mensejag tot ŉ einde gebring. Maar was die polisie se optrede werklik so flink? En wie word waarvan aangekla, as sy werkers gedwing is om sy eksvrou te verkrag? Waaraan is hulle skuldig? En waarvoor sou sy werkers hom kon aankla? Lees nou meer hier.